Video: Ruimtevaarders maak geskiedenis met SpaceX-lanseringBob Behnken en Doug Hurley (Foto: SpaceX) Nasa se ruimtevaarders Bob Behnken en Doug Hurley het geskiedenis gemaak toe hulle Saterdagaand aan boord SpaceX, Elon Musk se ruimtevaartonderneming, se ruimtekapsule Crew Dragon, gelanseer deur die nou bekende Falcon 9-vuurpyl, na die Internasionale Ruimtestasie (ISS) vertrek het. Dit is die eerste keer in nege jaar dat ŉ ruimtetuig met Amerikaners van Amerikaanse grondgebied gelanseer word. SpaceX het ook pas die eerste private maatskappy geword om mense na die ruimte te neem. Behnken en Hurley is omstreeks 21:22 vanaf die Kennedy-ruimtesentrum aan boord die ruimtekapsule Crew Dragon deur die Falcon 9-vuurpyl gelanseer. Die rit na die ISS sal sowat 19 ure duur. “Ons het dit gedoen,” het die Nasa-administrateur Jim Bridenstine kort ná die lansering gesê. Bridenstine het na die geskiedkundige oomblik saam met die Amerikaanse president Donald Trump en die visepresident Mike Pence gekyk. Volgens Nasa het meer as 10 miljoen mense regstreeks na die lansering gekyk. Bridenstine vertel dat hy gebid het die oomblik toe Crew Dragon gelanseer word. “Ek het al vantevore daardie gerommel gehoor, maar dit is ’n heel ander gevoel as jy jou eie span op daardie vuurpyl het,” het hy vertel. “Hulle is ons span, hulle is Amerika se span, dit is die lansering van Amerika, dit is alles wat Amerika in sy suiwerste vorm te bied het.” Maroela Media het vroeër berig die lansering is Woensdagaand etlike minute voor dié ruimtevlug sou vertrek, uitgestel weens die onstuimige weerstoestande. Liftoff! pic.twitter.com/DRBfdUM7JA — SpaceX (@SpaceX) May 30, 2020 "It is absolutely our honor to be part of this huge effort to get the United States back in the launch business. We'll talk to you from orbit." — @Astro_Doug is ready to #LaunchAmerica: pic.twitter.com/XmBbf69kUc — NASA (@NASA) May 30, 2020